c: text/html

text: 1Kutiko ari Sabat lah talam-pau, subuah-subuah buto di ari Akaik, Maryam Magdalena, sara-to jo Maryam nan surang lai, bi pa-yi maliyek kubuaran Isa Almasih. 2Indak disangko-sangko, tajadilah gampo nan kuwaik sangaik. Surang malekaik Tuhan turun dari sarugo, mako, inyo anjakkanlah batu panu-tuik kubuaran tu, sudah tu, inyo du-duak di ateh batu tu. 3Cahayo muko malekaik tu bakcando kilek, pakai-annyo sangaik putiahnyo. 4Saradadu pangawal nan manjago kubuaran tu, bi mati katakuik-an, sampai bi mang-gigie badannyo, sarato lah bakcando urang mati. 5Malekaik tu bakato kabake urang-urang padusi tu, ”Janlah takuik! Ambo tawu, angkau bi kamari untuak mancari Isa Almasih nan lah mati disa-libkan tu. 6Baliau indak ado lai di si-ko. Baliau lah iduik baliak, bakcando nan lah Baliau katokan dulu. Liyeklah kamari, tampaik Baliau dilalokkan. 7Kiniko, payilah capek agiah tawu ka-bake pangikuik-pangikuik-Nyo, ’Ba-liau lah iduik baliak, nan kiniko Ba-liau lah payi mandawului angkau ka Galilea. Di sinan tu, angkau ka bi ma-liyek Baliau!’ Kana-ilah, apo nan lah ambo katokan kabake angkau.” 8Bi bagageh, padusi-padusi tu barangkek dari kubuaran tu. Jo pa-rasaan takuik bacampua jo sukocito, inyo tu bi balari-lari, untuak ma-agiah tawu kajadian tu, kabake pangikuik-pangikuik Isa Almasih. 9Indak disangko-sangko, Isa Alma-sih tibo manamui padusi-padusi tu, Baliau bakato, ”Assalamu alaikum!” Mako, urang-urang padusi tu bi man-dakek-i Baliau, kamudian, mamaguik kaki Baliau, sarato jo manyambah Baliau. 10Isa Almasih bakato kabake inyo tu, ”Janlah takuik, payilah agiah tawu kabake sudaro-sudaro Ambo, su-payo inyo tu bi payi ka Galilea; di si-nan inyo tu ka bi maliyek Ambo.” 11Samantaro padusi-padusi tu payi, babarapo urang dari saradadu panga-wal nan manjago kubuaran tu, bi ba-baliak ka kota, sarato malaporkan ka-bake imam-imam kapalo, kasadonyo nan lah tajadi. 12Imam-imam kapalo tu, bi barundiang jo pamimpin-pamim-pin Yahudi, sudah tu, bi mambarikan pitih nan cukuik banyak kabake sara-dadu pangawal tu, 13sarato jo bakato, ”Kalian musti bi mangatokan, baraso, pangikuik-pangikuik si Isa tu bi tibo di tangah malam, sarato mancilok ma-yik tu, kutiko kalian sadang talalok. 14Jikok gubenur mandanga kaba nan baitu, mako, kami nan ka mambujuak inyo, supayo kalian jan mandapek sa-buwah alah juwo kasuliktan.” 15Mako, saradadu pangawal tu bi ma-ambiak pitih tu, sarato mampa-buwek bakcando nan lah disuruah-kan kabake inyo tu. Dek karano itu, sampai kiniko, curito nan bakcando itu juwo, nan tabarito di antaro urang-urang Yahudi. 16Kasabaleh pangikuik Isa Almasih tu, bi payi ka bukik di Galilea, sa-suwai jo nan diparentahkan dek Isa Almasih, kabake inyo tu. 17Pado wa-katu inyo tu bi maliyek Isa Almasih di sinan, mako, inyo tu bi sujuik ma-nyambah Baliau. Tapi, ado di anta-ro inyo tu nan bi ragu-ragu. 18Isa Almasih mandakek-i inyo tu, sarato jo bakato, ”Kasadonyo kuwaso nan di sarugo, sarato jo nan di bumi, lah di-sarahkan kabake Ambo. 19Dek kara-no itu, bi payilah kabake sagalo ban-so nan di muko bumi ko, jadikanlah inyo tu pangikuik-pangikuik Ambo. Pamandikanlah inyo tu, jo manyabuik namo Bapak, sarato jo Anak, sarato jo Roh Allah. 20Ajalah inyo tu untuak bi mamatuahi kasadonyo, apo nan lah Ambo parentahkan kabake ang-kau. Sarato kana-ilah, baraso Ambo ka tatauk manyarato-i angkau, sam-pai ka akie jaman.”

robotstxt: allowed

filter: keep


text: 1Dawulu angkau lah mati sacaro rohani, dek karano angkau bi badoso, sarato bi malangga sagalo paren-tah Allah. 2Pado wakatu itu angkau bi ma-ikuik-i sagalo kabiasoan dunia ko; ba-arati angkau patuah kabake pa-nguwaso langik rayo, iyolah roh nan kiniko manguwasoi ati urang-urang nan indak patuah kabake Allah. 3Dulu kito kasadonyo samo pulo jo urang-urang tu; kito iduik mampaturuikkan tabiyaik manusia kito, sarato mampa-buwek apo nan manyanangkan badan, sarato jo pikieran kito. Pado wakatu itu kito adolah urang-urang nan kanai bangih pulo dek Allah, samo jo bak-cando urang-urang nan lain. 4Tapi, Allah nan kayo jo rahmaik, dek karano kasiah Baliau nan dalam, Baliau sangaik mangasiahi kito, 5sa-inggo pado wakatu kito mati sacaro rohani, dek karano di doso-doso kito, Baliau ma-iduikkan kito baliak samo-samo jo Isa Almasih. Jadi, hanyo dek karano kabaiakkan ati Allah sajolah, mangkonyo angkau Baliau salamaik-kan. 6Dek karano kito basatu jo Isa Almasih, Allah ma-iduikkan kito ba-liak samo-samo jo Baliau, supayo kito mamarentah pulo samo-samo jo Baliau di dalam sarugo. 7Allah mampabuwek nan baitu, supayo di jaman nan ka ti-bo, manusia dapek maliyek baralah ka dalamnyo kasiah Allah. Kasiah tu dinyatokan dek Allah malalui kabai-akkan ati Baliau kabake kito, jo pa-rantaroan Isa Almasih. 8- 9Allah ma-ngasiahi angkau, itu sabauknyo Baliau manyalamaikkan angkau, dek karano angkau ba-iman kabake Isa Almasih. Kasalamaiktan angkau tu, indak doh asie usawo angkau sandiri. Itu adolah pambarian Allah. Jadi, indak surang juwo doh urang nan ka dapek basi-bondek tantang parkaro itu. 10Kito adolah buatan Allah, sarato malalui Isa Almasih, Allah mambantuak ki-to, supayo kito mampabuwek sagalo parkaro nan elok, nan lah Baliau pa-siyaukkan untuak kito. 11Oih sudaro-sudaro nan indak urang Yahudi! Kana-ilah ka-adaan angkau pado wakatu dulu: Angkau dinamokan ”urang nan indak basu-naik”, dek urang Yahudi nan manga-ku dirinyo lah basunaik, (mukasuik-nyo iyolah, nan lah mandapek tando nan dibuwek dek manusia di tubuah inyo tu). 12Pado wakatu itu angkau alun lai basatu jo Isa Almasih, ang-kau adolah urang asiang, nan indak tamasuak umaik piliahan Allah. Ang-kau indak tamasuak doh dalam pajan-jian nan dibuwek dek Allah jo umaik-Nyo. Angkau iduik di dunia ko, indak ado nan di-arokkan, sarato indak ba Tuhan Allah. 13Tapi kiniko, dek kara-no angkau lah basatu jo Isa Almasih, angkau nan dulunyo jauah, lah didakekkan dek kamatian Isa Almasih. 14Dek karano, Isa Almasih sandiri ado-lah pandamai kito. Baliau mampasa-tukan urang-urang Yahudi, sarato jo urang-urang nan indak urang Yahu-di, manjadi suatu banso. Tembok pam-bateh antaro urang-urang tu, iyolah pamusuahan, lah diruntuahi dek Isa Almasih, jo sacaro mangarobankan di-ri Baliau sandiri. 15Paratuaran ugamo Yahudi, sarato jo sagalo parentahnyo, sarato jo sagalo paratuarannyo, lah di-apuih dek Isa Almasih, supayo du-wo banso tu manjadi satu banso ma-nusia baru, nan basatu jo Baliau. Jo caro itulah Isa Almasih mambuwek padamaian. 16Dek kamatian Baliau disalib, Isa Almasih mampasatukan duwo banso tu, sarato lah mampada-maikan inyo tu jo Allah, sainggo abih-lah pamusuahan tu. 17Itu sabauknyo Isa Almasih datang, untuak mamba-ritokan Injil tantang pandamaian tu kabake angkau; biya kabake angkau nan indak urang Yahudi, nan dulu-nyo jauah dari Allah, atau pun kaba-ke urang Yahudi nan dakek kabake Allah. 18Jo parantaroan Isa Almasih, kito kasadonyo — biya urang Yahudi, atau pun nan indak urang Yahudi — dek Roh Allah nan Satu, kito dapek mandakek-i Allah Bapak. 19Dek karano itu, angkau indak doh lai tamasuak urang asiang, atau urang luwa. Kiniko angkau adolah sa-mo-samo anggota umaik Allah. Ang-kau adolah anggota-anggota kaluarga Allah. 20Angkau pun dibangun di ateh dasar nan dilatakkan dek rasul-rasul, sarato dek nabi-nabi, nan Isa Almasih sabagai batu nan tarutamu. 21Baliau-lah nan manyusun kaciyek-annyo ba-ngunan tu, manjadi Baithullah nan sa-ngajo untuak Tuhan. 22Dek karano iduik basatu jo Isa Almasih, angkau sadang dibangun pulo samo-samo jo urang-urang nan lain, manjadi sabu-wah rumah untuak Allah; di sinan tu Allah manatauk jo Roh-Nyo.


text: 1Tigo ari sasudah Festus tibo di daerah tu, inyo payi ka Yerusalem dari Kaisarea. 2Di sinan tu, imam-imam kapalo sarato jo pamimpin-pamimpin Yahudi, bi mangadukan Paulus kabake inyo. Urang-urang tu ba-usawo mambujuak Festus, 3supayo dek kabaiakkan atinyo kabake urang-urang tu, inyo namuah manyuruah urang untuak mambawok Paulus ka Yerusalem; dek karano urang-urang tu lah supakaik, untuak ka mambunuah Paulus di tangah jalan. 4Tapi Festus manjawauk, ”Paulus sadang ditahan di Kaisarea; nan ambo sandiri, indak ka lamo lai babaliak ka sinan tu. 5Jadi, biyalah urang-urang nan takamuko di antaro angku-angku sajo, nan ka payi samo-samo jo ambo ka Kaisarea, nan ka mamparkarokan Paulus di sinan tu, jikok iyo inyo lah mampabuwek suatu kasalahan.” 6Sasudah Festus barado di Yerusalem, kiro-kiro salapan atau sapuluah ari lai, mako, inyo babaliak ka Kaisarea. Bisuak arinyo, inyo ma-adokan sidang pangadielan, sarato mamarentahkan supayo Paulus dijapuik untuak mangadauk. 7Kutiko Paulus lah tibo, mako, urang-urang Yahudi nan datang dari Yerusalem, bi tagak di sakuliliang Paulus, sarato muloilah mangamukokan tuduahan-tuduahan nan barek taradok inyo. Tapi, urang-urang tu indak dapek doh mambuktikan sagalo tuduahan tu. 8Dalam pambelaannyo Paulus bakato, ”Ambo indak ado doh mampabuwek sasuatu nan salah, taradok paratuaran ugamo nan di-ajakan dek Musa, atau taradok Baithullah, atau pun taradok Kaisar Roma.” 9Tapi, dek karano Festus nak ka ma-ambiak ati urang Yahudi. Mako, inyo batanyo kabake Paulus, ”Layi namuah angkau payi ka Yerusalem, untuak di-adieli di sinan tu di adok-an ambo, tantang sagalo tuduahan tu?” 10Paulus manjawauk, ”Kiniko ambo sadang tagak di adok-an mahkamah Kaisar Roma; sarato di tampaik ikolah ambo samustinyo di-adieli. Apak sandiri lah tawu, baraso ambo indak basalah taradok urang Yahudi. 11Jikok ambo lah malangga paratuaran, sarato mampabuwek sasuatu nan patuik di-ukun jo ukunan mati, nan ambo rilah untuak mati. Tapi, jikok sagalo tuduahan urang-urang tu indak batua, mako, indak surang juwo doh urang nan bahak, manyarahkan ambo kabake urang-urang tu. Ambo mintak di-adieli dipangadielan Kaisar!” 12Sasudah barundiang jo urang-urang panasiyaik inyo, Festus bakato, ”Jikok angkau mintak di-adieli dipangadielan Kaisar, nan angkau musti payi mangadauk Kaisar.” 13Indak bara lamo kamudian, Rajo Agripa sarato jo Bernike datang ka Kaisarea, untuak mangucaukkan salamaik kabake Festus. 14Sasudah inyo tu lah babarapo ari di sinan tu, mako, Festus manarangkan tantang parkaro Paulus kabake Rajo Agripa. Festus bakato, ”Kiniko di siko ado surang urang tahanan nan ditinggakan dek Feliks. 15Kutiko ambo sadang di Yerusalem, imam-imam kapalo, sarato jo pamimpin-pamimpin Yahudi, bi mangamukokan pangaduan taradok urang nan ditahan ko, sarato bi mamintak, supayo ambo manjatuahkan ukunan kabake inyo. 16Tapi, ambo manjawauk, urang Roma indak bisa doh manyarahkan baitu sajo, urang nan tatuduah untuak di-ukun, jikok inyo alun ba-adok-an jo urang-urang nan manuduah inyo, sarato dibari kasampatan untuak mambela diri. 17Jadi, kutiko urang-urang tu bi datang ka mari, ambo indak manunggu lamo-lamo doh. Bisuaknyo lansuang ambo adokan sidang pangadielan, sarato mamarentahkan, supayo urang nan ditahan tu dijapuik untuak mangadauk. 18Tapi, kutiko urang-urang nan manuduah tu, bi tagak di sakuliliang urang nan ditahan tu, mako, indak ado ciyek juwo doh inyo tu, bi mangamukokan suatu tuduahan tantang pabuatan jahek, bakcando nan lah ambo sangko. 19Urang-urang tu hanyo basalisiah pandapek jo urang nan ditahan tu, tantang parkaro ugamo inyo tu, sarato tantang parkaro surang urang, nan banamo Isa Almasih. Nan Isa Almasih tu lah mati, tapi, Paulus nan dikadukan tu, basikareh mangatokan baraso Isa Almasih tu iduik. 20Dek karano ambo lah pana mamikiekan, baa caronyo ambo ka bisa mandapek sagalo katarangan, tantang duduak parkaro tu, mako, ambo batanyo kabake Paulus, apokoh inyo layi namuah payi ka Yerusalem, untuak ma-adieli parkaronyo tu. 21Tapi, Paulus mintak nayiak bandiang; inyo mintak supayo inyo tatauk sajo di tahanan, sampai parkaronyo diputuihkan dek Kaisar. Dek karano itu, ambo parentahkan supayo inyo tatauk ditahan, sampai ambo dapek kasampatan untuak mangirin inyo kabake Kaisar.” 22Sudah tu, Agripa bakato kabake Festus, ”Ambo niyo pulo tu nak mandangakan curito urang tu.” Festus manjawauk, ”Bisuaklah, apak bisa mandangakannyo.” 23Bisuak arinyo, Agripa sarato jo Bernike, datang jo upacara kabasaran. Inyo tu mamasuak-i ruwang sidang samo-samo jo kumandan-kumandan saradadu parang, sarato jo urang-urang nan takamuko di kota tu. Festus mamarentahkan, supayo Paulus dibawok masuak. 24Sudah tu, Festus bakato, ”Tuanku Agripa, sarato jo kasadonyo urang nan datang! Urang ko lah dikadukan dek kasadonyo urang Yahudi kabake ambo, biya urang Yahudi nan tingga di Yerusalem, atau pun nan di siko. Inyo tu bi manuntuik sambia ma-ariak-ariak, baraso urang ko indak patuik doh dipadiyakan iduik. 25Tapi, ambo indak manamukan doh sasuatu nan lah dipabuwek dek urang ko, nan mamungkinkan inyo di-ukun jo ukunan mati. Nan dek karano inyo sandiri lah mamintak, supayo parkaronyo di-adieli dipangadielan Kaisar, ambo lah mamutuihkan untuak ka mangirin inyo kabake Kaisar. 26Tapi, ambo alun mandapek katarangan nan jaleh tantang dirinyo, nan ka untuak ambo tulihkan dalam surek kabake Kaisar. Itulah sabauknyo, mangko ambo mambawok inyo ka adok-an angku-angku kasadonyo, nan tarutamu sakali, kabake nan mulie, Rajo Agripa! Mukasuik ambo iyolah, sasudah inyo dipareso, mako, ambo lah mandapek katarangan, apo nan samustinyo nan ka ambo tulihkan di dalam surek. 27Dek karano manuruik parasaan ambo, indaklah pado tampaiknyo, jikok mangirin urang tahanan, tapi indak mambari tawu, tantang apo tuduahan nan dituduahkan kabake inyo.” RIWAYAIK RASUL-RASUL


text: 1Kami bapayilah batinggalah jo pamimpin-pamimpin jamaat nan di Efesus tu, kamudian kami maninggakan inyo tu. Sudah tu, kami balayie lansuang ka pulau Kos; barisuaknyo sampailah kami di pulau Rodos. Dari sinan tu kami balayie taruih ka palabuahan Patara. 2Di Patara, kami basuwo jo kapa nan ka barangkek ka Fenisia. Mako, kami nayiak ka kapa tu, sudah tu kami barangkek 3balayie, sampai kami manampak pulau Siprus, di subalah kida kami; tapi, kami taruih balayie manuju Siria. Kami marapek di Tirus, dek karano kapa nan kami tumpangi tu ka mambongka muatannyo di sinan tu. 4Tibo di Tirus tu, kami payi mangunjuangi urang-urang nan ba-iman kabake Isa Almasih, mako, kami manompang di rumah urang-urang tu sapakan lamonyo. Dek pitunjuak dari Roh Allah, mako urang-urang tu manasiyaik-i Paulus, supayo jan payi ka Yerusalem. 5Tapi, baru lah abih wakatunyo untuak kami tingga di sinan tu, mako, kami barangkek maninggakan urang-urang tu, kami manaruihkan pajalanan kami. Kasadonyo urang-urang tu, basamo-samo jo anak bininyo bagai, ma-antakan kami sampai ka luwa kota. Tibo di sinan, di tapi lauik, kasadonyo kami bi basilutuik untuak badowa. 6Sasudah tu kami basalam-salaman, mako, kami bi nayiak ka ateh kapa, nan urang-urang tu bi pulang ka rumahnyo. 7Kami balayie taruih dari Tirus sampai ka Ptolemais. Tibo di sinan tu, kami payi manamui sudaro-sudaro nan ba-iman, untuak mambari salam kabake inyo tu, nan sa-ari tu kami bamalam di rumahnyo. 8Bisuaknyo kami barangkek pulo, mako sampailah kami di Kaisarea. Tibo di sinan tu, kami payi kabake surang pambarito Injil nan banamo Filipus, kami manompang di rumahnyo. Inyo adolah salah surang dari katujuah urang nan tapiliah di Yerusalem. 9Ampek urang anak gadihnyo, lah dibari dek Allah kamampuan untuak mambaritokan kaba nan dari Allah. 10Sasudah babarapo lamo kami di sinan tu, tibolah surang nabi dari Yudea nan banamo Agabus. 11Inyo datang kabake kami, mako, inyo ma-ambiak ikek pinggang Paulus. Jo ikek pinggang tu, inyo mangabek kakinyo, sarato jo tangannyo, sudah tu inyo bakato, ”Ikolah nan dikatokan dek Roh Allah: Nan punyo ikek pinggang ko, inyo ka dikabek bakcando iko pulo tibo di Yerusalem, dek urang-urang Yahudi, sudah tu inyo disarahkan kabake urang nan indak urang Yahudi.” 12Baru kami mandanga nan baitu, mako, kami sarato jo kasadonyo sudaro nan tingga di Kaisarea tu, sabana mamintak kabake Paulus, supayo inyo jan payi ka Yerusalem. 13Tapi, inyo bakato, ”Apo gunonyo sanak bi manangih bakcando iko, sainggo mambuwek ati ambo luluah? Ati ambo lah padek, indak hanyo untuak ka ditangkok sajo doh, tapi, untuak mati ambo lah padek pulo, karano dek Tuhan Isa Almasih.” 14Paulus indak namuah ma-iyokan kecek kami, mako, kami baranti managah inyo. Kami bi bakato, ”Biyalah kahandak Tuhan sajo nan ka tajadi.” 15Sasudah kami tingga di sinan tu babarapo lamo, mako, kami manyegehi barang-barang kami, sudah tu kami barangkek ka Yerusalem. 16Babarapo urang sudaro dari Kaisarea, bi payi pulo samo-samo jo kami, untuak ma-antakan kami ka rumah Manason, dek karano di rumah inyolah kami ka bamalam. (Manason adolah urang Siprus nan lah lamo manjadi pangikuik Isa Almasih.) 17Baru kami lah tibo di Yerusalem, sudaro-sudaro nan di sinan tu, manyambuik kami jo sanang ati. 18Bisuak arinyo, Paulus payi samo-samo jo kami mangunjuangi Yako-bus; kasadonyo pamimpin-pamimpin jamaat ado pulo di sinan tu. 19Sasudah mambari salam kabake urang-urang tu, mako, Paulus mancuritokan kabake urang-urang tu, sagalo sasuatu nan lah dipabuwek dek Allah malalui inyo, di antaro urang-urang nan indak urang Yahudi. 20Sasudah mandangakan curito Paulus tu, mako, kasadonyo urang-urang tu bi mamuji Allah. Kamudian urang-urang tu bi bakato kabake Paulus, ”Angku Paulus! Angku musti tawu pulo andaknyo, baraso lah baribu-ribu urang Yahudi, nan lah bi ba-iman kabake Isa Almasih. Kasadonyo urang-urang tu adolah urang-urang nan indak barubah ati mamatuahi paratuaran Musa. 21Kiniko urang-urang tu lah bi mandanga, baraso angku lah ma-ajakan kabake sadonyo urang Yahudi, nan bi tingga di antaro banso lain, supayo inyo tu jan bi mangarajokan juwo paratuaran Musa. Angku manasiyaik-i inyo tu, supayo inyo tu indak usah lai bi manyunaikkan anak-anaknyo, atau manuruikkan adaik istiadaik Yahudi. 22Kiniko urang-urang Yahudi nan lah ba-iman tu, tantu inyo ka bi mandanga, baraso angku lah ado di siko. Jadi, baa lai kiniko nan ka elok? 23Sarancaknyo iyokanlah nasiyaik kami. Di siko ado urang barampek, nan lah mambuwek janji kabake Tuhan. 24Andaklah angku payi ma-adokan upacara panyucian diri, samo-samo jo urang-urang tu, sarato tangguanglah biayanyo, supayo abuaknyo dapek dicukua. Jo caro nan baitu, mako, kasadonyo urang ka bi tawu, baraso, apo nan inyo danga tantang diri angku tu, indak batua, dek karano angku sandiri pun mangarajokan paratuaran Musa. 25Tapi, tantang parkaro urang-urang nan indak urang Yahudi, nan lah ba-iman kabake Isa Almasih, kami lah mangirin surek kabake inyo tu tantang kaputusan kami, baraso, inyo tu indak buliah doh mamakan, makanan nan lah dipasambahkan kabake barhalo, sarato indak buliah makan darah, atau makan dagiang binatang nan mati dicakiak; sarato indak buliah mangarajokan karajo-karajo nan cabua.” 26Bisuak arinyo, Paulus payi jo urang nan barampek tu, untuak ma-adokan upacara panyucian diri. Kamudian, inyo tu bi masuak ka Baithullah, untuak ma-agiah tawu, barapo ari lai baru upacara panyucian tu salasai, sarato karoban untuak satiyok-tiyok inyo tu dipasambahkan. 27Kutiko jangko wakatu nan tujuah ari tu lah ampia abih, babarapo urang Yahudi nan dari Asia, manampak Paulus di Baithullah. Mako, inyo tu bi ma-asuang urang nan banyak, kamudian, inyo tu bi mamacikkan Paulus, 28sambia ma-ariak-ariakkan, ”Oih urang-urang Israel, tolonglah! Ikolah urangnyo nan payi kian kumari, nan ma-ajakan kabake sadonyo urang, ajaran nan manantang banso Israel, sarato nan manantang paratuaran Musa, sarato nan manantang Baithullah ko. Kiniko malah inyo bawok pulo, urang-urang nan indak urang Yahudi, bi masuak ka Baithullah, sarato mambuwek tampaik nan suci ko jadi banajih!” ( 29Mangkonyo urang-urang tu bakato bakcando itu, dek karano inyo tu lah bi manampak, Trofimus urang Efesus, samo-samo jo Paulus di kota; inyo tu bi manyangko, Paulus lah mambawok Trofimus masuak Baithullah.) 30Kaciyek-annyo kota tu lah kalibuik tunja, sarato kasadonyo urang bi balari-lari, sudah tu bi ba-uruang. Kamudian, inyo tu bi manangkok Paulus, sarato inyo jaranjangkan kaluwa dari Baithullah. Sakutiko tu juwo pintu Baithullah disawokkan urang. 31Samantaro urangurang tu marancanakan untuak ka mambunuah Paulus, mako, ado urang nan ma-agiah tawu kabake kumandan pasukan Roma, baraso kaciyek-annyo Yerusalem sadang kacau. 32Lansuang kumandan tu mambawok babarapo urang kumandan, sarato jo saradadu, sudah tu bagageh payi ka tampaik kakacauan tu. Pado wakatu urang nan banyak tu manampak kumandan, sarato jo pasukannyo, mako, urang-urang tu baranti manangani Paulus. 33Kumandan tu payi mandakek kabake Paulus sarato manangkoknyo, sarato manyuruah urang mampilanggui Paulus. Kamudian, kumandan tu batanyo tantang diri Paulus, sarato apo nan lah inyo pabuwek. 34Sabagian dari urang nan banyak tu manjawauk bakcando iko, nan sabagian lai lain pulo jawauknyo. Ka-adaan lah sabana kacau, sainggo kumandan tu indak dapek lai mangatawui, apo sabananyo nan lah tajadi. Dek karano itu inyo mamarentahkan supayo Paulus dibawok baliak ka kota. 35Kutiko urang-urang nan mambawok Paulus tu, lah tibo di janjang, mako, urang-urang nan mambuwek kacau tu, bi batambah manggilo-gilo, sainggo Paulus tapaso dibendo dek saradadu-saradadu tu. 36Inyo tu di-iriangkan dari balakang, dek garombolan pangacau tu, nan bi ma-ariak-ariakkan, ”Bunuah sajo inyo!” 37Baitu nak masuak ka dalam markas, Paulus bakato kabake kumandan tu, ”Angku, layi buliah ambo mangecek jo angku agak sabanta?” Kumandan tu batanyo, ”Layi bisa angkau mangecek jo bahaso Yunani? 38Jikok baitu, angkau ko indak urang Mesir nan mambarontak baru-baru ko, nan mambawok lari ampek ribu urang pangacau basinjato, masuak padang gurun?” 39Paulus manjawauk, ”Ambo ko urang Yahudi; ambo panduduak kota Tarsus, kota nan tamusawua di Kilikia. Tolonglah ijinkan ambo mangecek kabake urang-urang tu.” 40Sasudah Paulus di-agiah ijin untuak mangecek, mako, Paulus tagak dijanjang, sudah tu ma-agiah kodejo tangannyo. Kasadonyo urang bi ta-anok. Kamudian, Paulus mangecek kabake urang-urang tu jo bahaso Ibrani. Paulus bakato, RIWAYAIK RASUL-RASUL


text: 1Sakalompok urang Farisi, sarato jo babarapo urang guru uga-mo Yahudi dari Yerusalem, bi datang kabake Isa Almasih. 2Inyo tu bi ma-nampak babarapo urang pangikuik Isa Almasih, bi makan jo tangan nan indak barasiah manuruik ugamo, pangikuik Baliau tu, indak mambasuah tangannyo labiah dulu manuruik pa-ratuaran ugamo. 3Urang-urang Farisi, sarato jo ka-sadonyo urang Yahudi, sangaik bi pa-tuahnyo ma-ikuik-i adaik istiadaik ni-niak muyangnyo. Inyo tu indak ka bi makan doh, jikok inyo tu alun mam-basuah tangan manuruik caro-caro nan lah ditantukan. 4Apo nan inyo bali di pasa, alun ka inyo makan lai, jikok alun dibasuah talabiah dulu. Sa-rato sambuah lai atuaran-atuaran nan lain dari niniak muyangnyo, nan inyo pacik arek; umpamonyo atuaran mam-basuah cawan, mambasuah mangkuak, sarato jo mambasuah pakakeh-paka-keh timbago. 5Dek karano itu, urang-urang Fa-risi, sarato jo guru-guru ugamo tu, bi batanyo kabake Isa Almasih, ”Baa mangko pangikuik-pangikuik Angkau tu, indak bi mambasuahi tangan ma-nuruik atuaran sabalun makan? Apo sabauknyo mangko inyo tu indak bi namuah, manuruikkan adaik istiadaik niniak muyang kito?” 6Isa Almasih manjawauk, ”Angkau urang munapiak! Tapek bana apo nan lah dinubuwaikkan dek Yesaya tan-tang diri angkau, iyolah, ’Allah bakato bakcando iko, Urang-urang tu manyambah Den, hanyo jo kato-katonyo sajo, tapi nan atinyo, jauah dari Den. 7Subawo inyo tu bi manyambah Den, dek karano, paratuaran manusia nan inyo ajakan, sa-olah-olah bakcando itu paratuaran-Den!’ 8Parentah-parentah Allah angkau cayahkan, atuaran-atuaran manusia, angkau pacik arek-arek.” 9Sudah tu, Isa Almasih bakato pulo, ”Angkau sabana santiang ma-ilakkan parentah Allah, supayo dapek mampatahankan, ajaran angkau sandiri. 10Musa lah mambari parentah nan bakcando iko, ’Aromaik-ilah apak sa-rato jo mandeh angkau.’ sarato, ’Kok ado urang nan mangato-ngatoi apak-nyo, atau mandehnyo, mako, inyo mus-ti di ukun mati.’ 11Tapi, angkau ma-ajakan nan bakcando iko: Jikok ado urang nan bakato kabake urang ga-eknyo, ’Apo nan samustinyo nan ka ambo barikan ka untuak apak, sarato jo ka untuak biyai, lah ambo pasam-bahkan kabake Allah.’ 12mako, ang-kau malapehkan urang tu, dari tang-guang jawauknyo, untuak mambalo urang gaeknyo. 13Jadi, ajaran angkau sandiri, itu nan angkau ajakan kabake urang nan banyak, angkau lah man-dutokan kato-kato Allah. Sambuah lai atuaran-atuaran lain nan bakcan-do itu, nan angkau pabuwek.” 14Sudah tu, Isa Almasih ma-imbau pulo baliak urang nan banyak tu, sara-to bakato kabake inyo tu, ”Dangakan-lah apo nan Ambo katokan ko, supayo angkau buliah bi mangarati! 15Indak nan dari luwa nan masuak ka tubuah doh, nan manajihkan urang. Tapi, saba-liaknyo, apo nan kaluwa dari tubuah, itulah nan manjadikan urang banajih. 16Jadi, kok angkau layi bi batalingo, dangakanlah kecek Ambo ko.]" 17Isa Almasih barangkek maning-gakan urang nan banyak tu, sarato masuak ka dalam rumah, pangikuik-pangikuik-Nyo bi batanyo kabake Ba-liau, apo mukasuiknyo parumpamoan tu. 18Mako, Isa Almasih bakato kaba-ke inyo tu, ”Apokoh angkau alun ju-wo lai bi mangarati? Apokoh angkau indak bisa bi mangarati, baraso nan masuak ka tubuah urang, indak bisa doh manajihkannyo? 19Dek karano, apo nan masuak tu, indak malalui ati doh, tapi, malalui paruik, sudah tu ka-luwa baliak.” Jo kato-kato nan baitu, ba-arati Isa Almasih manyatokan, ba-raso kasadonyo makanan ala. 20Sudah tu, Isa Almasih bakato pulo, ”Apo nan kaluwa dari muluik urang, itulah nan mangumuahkan inyo. 21Dek karano, datangnyo dari dalam, iyolah, dari dalam ati timbua pangana-panga-na jahek, nan manyabaukkan urang mampabuwek nan cabul, mancilok, mambunuah, 22bajina, mangicuah, mampitanah, sarato jo mangarajokan sagalo sasuatu nan jahek, manjadi ca-ngok, indak bataratik, pambingik, uju, sarato sulik di-aja. 23Kasadonyo nan jahek tu timbuanyo dari dalam, itulah nan manyabaukkan urang banajih.” 24Kamudian, Isa Almasih barangkek dari tampaik tu, sarato payi ka daerah dakek kota Tirus. Baliau masuak ka sa-buwah rumah, nan Baliau indak niyo doh, jikok ado urang tawu baraso Ba-liau ado di sinan tu. Tapi, Baliau indak bisa doh ma-andok-andokkan badan. 25Ado surang urang padusi, anaknyo nan padusi kamasuak-an roh jahek, inyo mandanga kaba tantang Isa Almasih. Inyo datang kabake Isa Almasih, sa-rato sujuik di adok-an Baliau, 26sambia mambana, kok dapek Isa Almasih na-muah ma-usie roh jahek tu dari diri anaknyo. Padusi tu indak urang Ya-hudi doh, inyo layie di daerah Fenisia di Siria. 27Isa Almasih bakato kabake inyo, ”Anak-anak nan musti di-agiah makan labiah dulu. Indak elok doh ma-ambiak makanan anak-anak, untuak dibarikan kabake anjiang.” 28”Ndeh Ngku, ” kecek urang padusi tu, ”anjiang-anjiang nan di bawah me-ja, makanannyo adolah siso-siso nan dijatuahkan dek anak-anak!” 29Mako, Isa Almasih bakato kabake inyo, ”Dek karano jawauk angkau bakcando itu, kiniko pulanglah; roh jahek tu lah kaluwa dari diri anak angkau!” 30Urang padusi tu pulang ka rumah-nyo. Tibo di rumah, inyo dapek-i anak-nyo sadang lalok di tampaik tidua, nan roh jahek tu lah sabana-bana kaluwa dari diri anaknyo. 31Kamudian, Isa Almasih barangkek dari daerah Tirus, sarato manaruihkan pajalanan-Nyo malalui Sidon ka danau Galilea. Baliau mamiliah jalan malalui daerah Sapuluah Koto. 32Tibo di sinan, ado urang mambawok surang urang bisu nan pakak kabake Baliau. Urang-urang tu bi mamintak kabake Isa Almasih, kok dapek Baliau namuah malatakkan ta-ngan Baliau ka badan urang nan bisu tu. 33Isa Almasih mambawok urang bisu tu, baganjua agak jauah dari urang nan ba-nyak, sudah tu, Baliau mamasuakkan ja-ri-Nyo, ka dalam kaduwo balah talingo urang nan bisu tu. Sudah tu, Isa Almasih maliyua, sarato ma-awai lidah urang tu. 34Sasudah tu, Isa Almasih maningadah ka langik, Baliau ma-angok agak kareh sambia bakato kabake urang tu, ”Efata, ” nan aratinyo adolah, ”Tabukaklah!” 35Mako tabukaklah sumbek talingo urang tu, lidahnyo lapeh dari apo nan mangabek, urang tu muloi lanca mange-cek. 36Mako, Isa Almasih managah ka-sadonyo urang tu, supayo jan mancuri-tokan kajadian tu ka siya-siyanyo. Tapi, samakin ditagah, malah urang tu sama-kin manewak-newakkannyo. 37Kasado-nyo urang nan mandanga tantang kaja-dian tu, bi tacangang sangaik. Inyo tu bi bakato, ”Baliau manjadikan sagalo-galo-nyo elok! Malahan, Baliau mambuwek urang pakak bisa mandanga, nan urang bisu bisa mangecek!”


text: 1Umaik Allah di Efesus, nan indak barubah ati kabake Isa Almasih! 2Ambo, Paulus, rasul Isa Almasih dek kahandak Allah, ma-arokkan, mu-dah-mudahan Allah Bapak kito, sara-to jo Tuhan Isa Almasih, manurunkan barakaik, sarato jo tanang santoso ka-bake angkau. 3Tapujilah Allah, Bapak Tuhan ki-to Isa Almasih! Baliau mambarakaik-i kito jo saga-lo barakaik rohani di dalam sarugo, dek karano kito basatu jo Isa Almasih. 4Sabalun dunia ko dijadikan, Allah lah mamiliah kito malalui Isa Almasih, jo mukasuik supayo kito manjadi miliak Baliau nan tasandiri, sarato indak ba-cacek di adok-an Baliau. Dek karano kasiah Allah, 5mako, Baliau lah ma-nantukan talabiah dulu, baraso malalui Isa Almasih, Baliau ka ma-angkek kito manjadi anak-anak Baliau sandiri. Sa-rato iyo itulah nan niyo nak Baliau pa-buwek. 6Tapujilah Allah nan mulie, dek karano malalui Anak Baliau nan tacinto, Baliau sangaik mangasiahi kito. 7Dek karano, malalui kamatian Isa Almasih, kito dimaradekakan dek Allah, ba-arati Baliau lah ma-am-puni kito dari sagalo doso-doso kito. 8Baliau mampabuwek nan baitu, dek karano Baliau sangaik mangasiahi kito, nan kasiah tu Baliau limpahkan kaba-ke kito, jo sacaro panuah kabijaksano-an, sarato jo pangaratian. 9Manuruik kahandak Baliau sandiri, Allah ma-agiah tawu kabake kito rasiyo rancana Baliau; Baliau lah mamutuihkan, baraso rancana Baliau tu ka di-ujuik-kan malalui Isa Almasih. 10Rancana tu iyolah, supayo sagalo sasuatu, bi-ya nan di sarugo atau pun nan di bu-mi, manjadi satu jo Isa Almasih nan sabagai Kapalo. Nan rancana tu ka disalasaikan dek Allah jikok lah tibo wakatunyo. 11Allah mampabuwek sagalo sasu-atu manuruik ka-inginan Baliau, sarato jo kaputusan Baliau sandiri. Sajak dari samulo Baliau lah mamiliah kito, dek karano, Baliau niyo supayo kito man-jadi umaik-Nyo, dek karano basatu jo Isa Almasih. 12Biyalah kito, nan par-tamu-tamu ba-arok kabake Isa Alma-sih, mamuji Allah dek karano kamuli-yaan-Nyo! 13Angkau pun lah bi manjadi umaik Allah, sawakatu angkau bi mandanga ka-to-kato dari Allah, iyolah Injil nan mam-bari kasalamaiktan kabake angkau. Ang-kau bi ba-iman kabake Isa Almasih, dek karano itu Allah mambari tando miliak Nyo kabake angkau, iyolah Roh-Nyo nan lah dijanjikan-Nyo. 14Roh itulah nan ja-di jaminan, baraso kito ka manarimo apo nan lah dijanjikan dek Allah kabake umaik-Nyo. Iko nan mambari kayakinan kabake kito, baraso Allah ka malapehkan umaik-Nyo. Tapujilah Allah dek karano kamuliyaan-Nyo! 15Dek karano itu, sajak ambo man-danga kaba, baraso angkau bi picayo kabake Tuhan Isa Almasih, sarato ang-kau bi mangasiahi kasadonyo umaik Allah, 16mako, indak anti-antinyo ambo basyukur kabake Allah, tantang diri angkau. Ambo tatauk manyabuik namo angkau pado wakatu ambo sadang ba-dowa. 17Ambo sabana mamintak, supa-yo Allah Tuhan kito Isa Almasih, Bapak nan mulie, mambari Roh Baliau kabake angkau. Roh tu ka manjadikan angkau bijaksano, sarato ka manyatokan Allah kabake angkau, sainggo angkau saba-na-bana tawu jo Baliau. 18Ambo sabana mamintak, supayo Allah mambukak-kan pikieran angkau, sainggo manja-di tarang; supayo angkau bi mangara-ti, apo nan dapek angkau arokkan dari Allah nan lah mamanggie angkau. Su-payo angkau buliah bi tawu pulo, ba-ralah ka malimpahnyo barakaik-bara-kaik nan baiak, nan disadiyokan dek Allah untuak umaik-Nyo; 19sarato ba-ralah luwa biasonyo, Allah bakarajo jo sacaro panuah kuwaso di dalam diri ki-to urang nan ba-iman. Kuwaso Allah tu samo jo bakcando kuwaso nan luwa bi-aso, 20nan dipagunokan Baliau, di kuti-ko ma-iduikkan baliak Isa Almasih dari kamatian, sarato mambarikan kabake Baliau kaduduakkan nan paliang teng-gi, samo-samo jo Allah di sarugo. 21Kaduduakkan Isa Almasih tu, jauah labiah tenggi daripado kaduduakkan sa-galo pamarentah, sagalo panguwaso, sa-galo pamimpin, sagalo induak-samang induak-samang, sarato labiah tenggi, dari siapo pun juwo nan lah panah diba-ri kaduduakkan tenggi; biya nan iduik di jaman kiniko, atau pun nan iduik di ja-man nan ka tibo. 22Allah manunduak-kan kasadonyo ka bawah kakuwaso-an Isa Almasih, sarato mambarikan Isa Almasih kabake jamaat, sabagai Kapa-lo dari sagalo sasuatu. 23Jamaat adolah tubuah Isa Almasih, disamparonokan dek Baliau nan manyamparonokan sa-galo sasuatu, di mano pun juwo.


text: 1Kutiko Isa Almasih maliyek urang nan banyak tu, mako, Baliau man-daki ka ateh bukik. Sasudah Baliau lah duduak, pangikuik-pangikuik-Nyo bi tibo kabake Baliau, 2mako, mulo-ilah Baliau ma-aja urang nan banyak tu: 3”Basukocitolah, urang nan maraso indak badayo, sarato nan bagantuang sapanuahnyo kabake Tuhan; dek karano, inyo tu lah nan punyo Karajaan Sarugo! 4Basukocitolah, urang nan kiniko ba-ibo ati; dek karano, Allah lah nan ka mambujuak inyo tu! 5Basukocitolah, urang nan randah ati; dek karano, kabake inyo tu lah, Allah ka mambarikan sagalo sasuatu nan lah dijanjikan! 6Basukocitolah, urang nan layi niyo taruih, nak mampabuwek nan katuju dek Allah; dek karano, Allah ka mampalakukan sagalo kandaknyo! 7Basukocitolah, urang nan layi pa-ibo kabake urang lain; dek karano, Allah ka mangasiahi pulo, urang nan pa-ibo tu! 8Basukocitolah, urang nan layi barasiah atinyo; dek karano, inyo tu ka basuwo bana jo Allah! 9Basukocitolah, urang nan mambawok damai sasamo manusia; dek karano, Allah ka ma-akui inyo tu, sabagai anak-anak Baliau! 10Basukocitolah, urang nan manangguangkan aniayo, dek karano mampabuwek nan katuju dek Allah; dek karano, inyo tu lah nan punyo Karajaan Sarugo! 11Basukocitolah, jikok angkau bi di-cacek, di-aniayo, sarato dipitanah ka-rano dek Ambo. 12Dek karano, nabi-nabi nan iduik sabalun angkau pun, lah di-aniayo bakcando itu pulo. Ba-sukocitolah, sarato bi bagadang atilah, dek karano, gadanglah pahalo di sa-rugo, nan disadiyokan dek Tuhan un-tuak angkau.” 13”Angkau adolah garam dunia. Jikok garam lah manjadi amba, layi mungkinkoh di-asinkan baliak? In-dak ka ado doh gunonyo lai, salain ka dicampakkan, sarato ka dilanyau-lanyau urang. 14Angkau adolah tarang dunia. Kota nan talatak di ateh bukik, in-dak mungkin doh indak ka nampak. 15Indak ado doh urang nan sasudah ma-iduik-i lampu, kamudian, inyo songkok jo embe. Nan biasonyo lah musti inyo latakkan di ateh rengkak-nyo, supayo nak manarangi satiyok urang nan di ateh rumah. 16Baitu pu-lo, tarang nan ado di angkau tu, musti bacahayo andaknyo di adok-an urang, supayo inyo tu bi maliyek sagalo ka-rajo angkau nan elok, mako, inyo tu ka bi mamuliekan Bapak angkau nan di sarugo.” 17”Janlah angkau bi manyangko, ba-raso Ambo datang untuak ka mamba-takan paratuaran Kitauk Taurat, atau ajaran Kitauk nabi-nabi. Ambo datang indak untuak ka mambatakannyo doh, tapi, untuak ka manunjuakkan ara-ti nan sabananyo. 18Kana-ilah apo nan Ambo katokan ko! Salamo layi ado juwo lai langik jo bumi, agak ci-yek uruih, atau pun ciyek titiak nan paliang kicik, di dalam paratuaran Kitauk Taurat tu, indak ka dibatakan doh, sabalun kasadonyo pangajaran paratuaran tu bi tajadi! 19Dek kara-no itu, siapo pun juwo nan malang-ga salah ciyek dari sagalo parentah Kitauk Taurat tu, biyapun nan paliang ketek, sarato ma-ajakannyo bakcando itu kabake urang lain, mako, inyo ka mandapek tampaik nan paliang ran-dah di dalam Karajaan Sarugo. Baitu pulo sabaliaknyo, siya urang nan layi mangarajokan sagalo parentah Kitauk Taurat tu, sarato layi ma-ajakannyo pulo kabake urang lain nan bakcando itu, mako, inyo ka mandapek tampaik nan mulie di dalam Karajaan Sarugo. 20Dek karano itu, kana-ilah apo nan Ambo katokan ko: Angkau indak ka mungkin doh masuak Karajaan Saru-go, jikok caro ba-ugamo angkau indak labiah elok, daripado caro ba-ugamo guru-guru ugamo Yahudi, atau urang-urang Farisi!” 21”Angkau kan bi tawu, baraso di niniak muyang kito lah ado aja-ran nan bakcando iko: Jan mambu-nuah, siya urang nan mambunuah, inyo musti ka di-ukun. 22Tapi, kini-ko Ambo bakato kabake angkau, siya urang nan bangih kabake urang lain, mako, inyo musti ka di-ukun. Sarato siya urang nan mancacek urang lain, mako, inyo ka disidangkan di adok-an Mahkamah Ugamo. Baitu pulo, si-ya nan mangatokan ’Pandie.’ kabake urang lain, mako, inyo patuik di-am-buangkan masuak api narako. 23Dek karano itu, jikok ado salah surang di antaro angkau, nan sadang mampa-sambahkan karobannyo kabake Allah, samantaro itu takana dek inyo, ba-raso ado urang nan sakik ati kabake inyo, 24mako, andaklah inyo tingga-kan dulu karoban pasambahannyo tu di adok-an mezbah, sudah tu, payilah mintak maoh kabake urang tu. Ka-mudian, barulah inyo babaliak, un-tuak mampasambahkan karobannyo tu kabake Allah. 25Kok santano ado urang nan ma-ngadukan angkau ka pangadielan, mako, eloklah badamai jo urang tu samantaro ado wakatu, sabalun sam-pai di pangadielan. Jikok indak, tan-tu urang tu ka manyarahkan angkau kabake hakim, nan hakim ka manya-rahkan angkau kabake pagawai. Su-dah tu, pagawai nan ka mamasuak-kan angkau ka pinjaro. 26Kana-ilah apo nan Ambo katokan ko: Lah ja-leh angkau indak ka bisa doh kalu-wa dari pinjaro tu, jikok sagalo dan-do alun angkau bayie lunaih.” 27”Angkau lah bi tawu, baraso ado ajaran nan bakcando iko: Jan baji-na. 28Tapi, kiniko Ambo bakato kaba-ke angkau: siya nan mancaliak padu-si, jo pancaliak-an nan banapasu, ma-ko, urang tu lah bajina tu jo padusi tu di dalam atinyo. 29Jikok mato angkau nan suwok nan manyabaukkan ang-kau badoso, mako, cukielah incek ma-to angkau tu, sarato campakkanlah! Labiah elok angkau indak bamato sa-balah, daripado batubuah langkok di-ambuangkan masuak narako. 30Jikok tangan angkau nan suwok nan ma-nyabaukkan angkau badoso, mako, kuduanglah tangan angkau tu, sara-to campakkanlah! Labiah elok bata-ngan pontong sabalah, daripado batu-buah langkok di-ambuangkan masuak narako.” 31”Ado pulo ajaran nan bakcando iko: satiyok urang nan mancaraikan bininyo, mako, inyo musti ma-agiah surek carai kabake bininyo tu. 32Tapi, kiniko Ambo bakato kabake angkau: siya urang nan mancaraikan bininyo, padohal bininyo tu indak ado doh ba-jina, sarato manyabaukkan bininyo tu bajina, jikok jandonyo tu balaki jo urang lain. Sarato siya nan mampa-bini padusi nan lah dicaraikan tu, sa-mo pulo tu jo bajina.” 33”Angkau lah bi tawu, baraso di niniak muyang kito ado ajaran nan bakcando iko: jan mungkie janji. Apo nan lah angkau janjikan jo sumpah di adok-an Allah, musti angkau tapek-i. 34Tapi, kiniko Ambo bakato kabake angkau: nan angkau, sabana-bana in-dak buliah doh basumpah, biya kara-no dek langik, sabauk langik adolah tampaik kurisi Allah, 35atau pun ka-rano dek bumi, sabauk bumi adolah tumpuan kaki Baliau, atau pun kara-no dek Yerusalem, sabauk Yerusalem adolah kota Rajo Nan Basa. 36Jan pu-lolah basumpah karano dek kapalo angkau, sabauk agak sa-alai rambuik angkau tu, angkau indak bakuwaso doh mamutiahkan, atau ma-itamkan-nyo. 37Jikok iyo, katokan ’Iyo’, jikok indak, katokan ’Indak' labiah dari itu, datangnyo dari Ubilih.” 38”Angkau lah bi tawu, baraso ado pu-lo ajaran nan bakcando iko: mato digan-ti jo mato, gigi diganti jo gigi. 39Tapi, ki-niko Ambo bakato kabake angkau: jan mambaleh dandam taradok urang nan babuwek jahek kabake angkau. Malah sabaliaknyo, jikok ado urang nan ma-nampa pipi angkau nan suwok, mako, pa-diyakan pulolah inyo manampa pipi ang-kau nan kida. 40Nan jikok ado urang nan mangadukan angkau kabake hakim, dek karano inyo nak ma-inginkan baju ang-kau, mako, barikanlah jubah angkau ba-gai untuak inyo. 41Jikok ado surang pa-nguwaso, nan mamaso angkau mamikua barangnyo sajauah jarak sakilo, mako, bawoklah barangnyo tu sajauah jarak du-wo kilo. 42Jikok ado urang nan mamin-tak sasuatu kabake angkau, mako, bari-kanlah apo nan inyo mintak tu. Sarato jan pulolah manulak, jikok urang nak ka manyalang sasuatu kabake angkau.” 43”Angkau lah bi tawu, baraso ado pulo ajaran nan bakcando iko: ibo-ilah kanti-kanti angkau, sarato banci-ilah urang-urang nan mamusuahi angkau. 44Tapi, kiniko Ambo bakato kabake angkau: kasiahilah urang-urang nan mamusuahi angkau, sarato badowa-lah untuak urang-urang nan ma-ani-ayo angkau, 45supayo angkau bi man-jadi anak-anak Bapak angkau nan di sarugo. Dek karano, Allah manabikkan matoari-Nyo untuak urang nan elok, sarato jo untuak urang nan jahek. Ba-liau manurunkan ujan, untuak urang nan babuwek baiak, sarato jo untuak urang nan babuwek jahek. 46Dek ka-rano, jikok angkau hanyo bi manga-siahi, urang nan mangasiahi angkau sajo, mako, untuak apo gunonyo Allah musti mambaleh pabuatan angkau tu? Indakkoh tukang-tukang mintak pa-jak bi mampabuwek nan bakcando itu pulo? 47Nan jikok angkau mam-bari salam, hanyo kabake kanti-kan-ti angkau sajo, apo kalabiahan ang-kau dari urang lain? Urang-urang nan indak tawu jo Allah pun, mampabu-wek nan bakcando itu! 48Bapak ang-kau nan di sarugo, sabana samparono ibo kabake sadonyo urang. Nan ang-kau pun musti baitu pulo.”


text: 1Isa Almasih bakato, ”Katawuilah, di antaro angkau nan di siko ko, ado nan indak ka mati, sabalun inyo maliyek Karajaan Allah lah datang jo sacaro kuwaso!” 2Anam ari kamudian, Isa Almasih mambawok Petrus, sarato Yakobus jo Yahya nan badunsanak, untuak pa-yi ma-asiangkan diri ka sabuwah gu-nuang nan tenggi. Di adok-an urang-urang ko lah, Isa Almasih barubah rono muko-Nyo. 3pakaian-Nyo manja-di putiah bakilauan. Indak surang ju-wo doh urang di ateh dunia ko, nan ka bisa manyasah kain sampai saputiah tu. 4Kamudian, katigo urang pangi-kuik-Nyo tu, manampak Isa Almasih sadang mangecek-ngecek jo Elia, sa-rato jo Musa. 5Mako, Petrus bakato kabake Isa Almasih, ”Ngku Guru, la-mak bana rasonyo kito di siko. Ran-cak lah kami tagakkan tigo buwah kemah di siko: ciyek untuak Angku, ciyek untuak Musa, nan ciyek lai un-tuak Elia.” 6Nan sabananyo, Petrus indak tantu lai apo nan ka disabuik-nyo, dek karano, inyo jo kantinyo nan baduwo lai tu, sadang bi sangaik ka-takuik-an. 7Kamudian, tibolah awan nan mara-wok-i inyo tu, sarato dari dalam awan tu, tadangalah suwaro nan bakato, ”Ikolah Anak-Den, nan Den kasiahi. Iyokanlah apo nan Inyo katokan!” 8Ba-sicapek inyo tu bi mancaliak ka sa-kuliliang inyo, sarato indak surang juwo doh urang nan nampak, nan sa-mo-samo jo inyo tu, salain daripado Isa Almasih sajo. 9Kutiko inyo tu bi turun dari gunuang tu, Isa Almasih sabana mamparingekkan inyo tu, ”Jan dicuritokan kabake siya-siyanyo, apo nan angkau liyek cako, sabalun Anak Manusia di-iduikkan baliak sasudah mati.” 10Inyo tu bi mamacik arek kecek Ba-liau tu, tapi, di antaro inyo tu sandiri, inyo tu muloi bi mampabincangkan, apo nan dimukasuik dek Isa Almasih mangatokan, ”babaliak iduik sasudah mati”. 11Mako, inyo tu bi batanyo ka-bake Baliau, ”Baa mangko guru-guru ugamo bi mangatokan, baraso Elia musti tibo labiah dulu?” 12Isa Almasih manjawauk, ”Iyo, ba-tua tu, Elia tibo labiah dulu, untuak mampasiyaukkan sagalo sasuatu. Ta-pi, baa jo nan lah tatulih tantang diri Anak Manusia? Apo sabauknyo mang-ko di Alkitauk ado tatulih, baraso Inyo ka banyak manangguang sansaro, sa-rato ka di-ino urang? 13Tapi, Ambo bakato kabake angkau: Elia lah tibo, nan urang mampabuwek Elia tu, sa-kandak ati inyo. Itu sasuwai bana, jo apo nan lah tatulih di Alkitauk tan-tang dirinyo.” 14Kutiko Isa Almasih sarato jo katigo urang pangikuik-Nyo, lah bi bakumpua baliak samo-samo jo pangikuik-Nyo nan lain, inyo tu bi manampak urang banyak di sinan tu. Babarapo urang guru ugamo Yahudi, sadang badebaik jo pangikuik-pangikuik Isa Almasih. 15Baitu urang-urang tu bi manampak Isa Almasih, inyo tu bi tacangang, su-dah tu, bi balari-lari payi manyonsong-kan Baliau. 16Isa Almasih batanyo ka-bake pangikuik-pangikuik-Nyo, ”Apo tu nan angkau padebaikkan jo guru-guru ugamo tu?” kecek Isa Almasih kabake pangikuik-Nyo. 17Salah surang di antaro urang nan banyak tu manjawauk, ”Angku Guru, ambo mambawok anak ambo ko ka-bake Angku. Inyo ko bisu dek karano kamasuak-an roh jahek. 18Jikok roh jahek tu manyarang inyo, badannyo di ampeh-ampehkannyo ka tanah, mun-cuangnyo babuyieh, garamannyo ba-dariak-dariak, nan badannyo kajang kaciyek-annyo. Ambo mamintak tolong kabake pangikuik-pangikuik Angku, untuak ma-usie roh jahek tu, tapi, indak talok doh dek pangikuik Angku tu ma-usienyo.” 19Mako, Isa Almasih bakato kaba-ke pangikuik-Nyo tu, ”Iyo indak baka-ilieran doh angkau! Angkau iyo saba-na-bana urang nan indak ba-iman. Sampai pabilokoh Ambo ko musti ting-ga samo-samo jo angkau, sarato ba-saba taradok angkau? Bawoklah paja tu kamari!” 20Inyo tu pun mambawok paja tu ka adok-an Isa Almasih. Baitu roh jahek tu maliyek Isa Almasih, mako, roh jahek tu mambuwek ba-dan paja tu kajang-kajang, sainggo pa-ja tu jatuah baguliang-guliang di ta-nah. Muncuangnyo babuyieh. 21Mako, Isa Almasih batanyo ka apak paja tu, ”Lah bara lamo inyo nan bakcando iko?” ”Sajak dari inyo ketek!” kecek apak-nyo. 22”Lah acok bana roh jahek tu nak ka mambunuah inyo, jo sacaro manjatuahkan inyo masuak api, atau masuak ayie. Tapi, jikok Angku la-yi dapek manolong, bamurah atilah Angku untuak manolong, sarato ma-iboi kami!” 23Isa Almasih manjawauk, ”Angkau bakato: Jikok Angku layi dapek ma-nolong. Sagalo sasuatunyo bisa, asa-kan urang tu layi picayo!” 24Lansuang apak paja tu bakato, ”Tuhan, ambo layi picayo, tapi, iman ambo lamah. Tolonglah ambo, supa-yo ambo batambah picayo!” 25Kutiko Isa Almasih maliyek urang nan banyak tu lah muloi bi ba-uruang, Baliau mamarentahkan roh jahek tu, sambia bakato, ”Oih roh pakak jo roh bisu, Den parentahkan angkau kalu-wa dari paja ko, sarato jan angkau cu-bo-cubo untuak babaliak!” 26Roh jahek tu mamakiak, sudah tu, mambuwek badan paja tu kajang-kajang, kamudian, barulah inyo kalu-wa dari paja tu. Paja tu lah bakcan-do mayik, sainggo kasadonyo urang bi mangatokan, ”Inyo lah mati!” 27Isa Almasih mamacikkan tangan paja tu, sambia manolong manjagokannyo. Ma-ko, jagolah paja tu. 28Kutiko Isa Almasih lah tibo di ru-mah, pangikuik-Nyo bi tibo kabake Baliau jo sacaro tasandiri, sambia ba-tanyo, ”Apo sabauknyo, mangko ka-mi indak bisa ma-usie roh jahek tu Ngku?” 29Isa Almasih manjawauk, ”Roh ja-hek nan bakcando itu, indak bisa doh di-usie jo caro apo pun juwo, salain daripado jo badowa.” 30Isa Almasih sarato jo pangikuik-Nyo barangkek dari tampaik tu, sarato manaruihkan pajalanan malalui Ga-lilea. Isa Almasih indak niyo doh, ji-kok ado urang nan tawu, dima Baliau barado, 31dek karano, Baliau sadang ma-aja pangikuik-pangikuik-Nyo. Isa Almasih bakato, ”Anak Manusia ka disarahkan kabake kuwaso manusia, nan Inyo ka dibunuah, tapi, di ari nan katigo Inyo ka iduik baliak!” 32Tapi, pangikuik-pangikuik Baliau, indak bi mangarati doh tantang apo nan di-ajakan dek Isa Almasih, tapi, inyo tu bi takuik batanyo kabake Ba-liau. 33Inyo tu lah bi sampai di Kaper-naum. Kutiko lah tibo di rumah, Isa Almasih batanyo kabake pangikuik-Nyo, ”Apo tu cako nan angkau pade-baikkan di tangah jalan?” 34Inyo tu indak bi manjawauk, dek karano, cako di tangah jalan inyo tu bi batangka, tantang parkaro siya nan di-anggauk paliang takamuko. 35Isa Almasih duduak, sudah tu, Baliau ma-imbau kaduwo baleh urang pangikuik-Nyo. Mako, Baliau bakato kabake pa-ngikuik-Nyo tu, ”Urang nan niyo nak manjadi urang nan takamuko, mako, inyo musti namuah manjadi urang nan takabalakang, sarato musti manjadi pa-layan kasadonyo urang.” 36Kamudi-an, Isa Almasih ma-imbau surang pa-ja ketek, sudah tu Baliau suruah paja tu tagak, di adok-an kasadonyo pangi-kuik-Nyo tu. Isa Almasih mamaguik paja tu, sambia bakato ka pangikuik-pangikuik-Nyo, 37”Urang nan mana-rimo surang paja ketek nan bakcan-do iko, dek karano di Ambo, mako, inyo lah samo tu jo manarimo Ambo. Urang nan layi manarimo Ambo, ba-arati inyo indak manarimo Ambo sajo doh tu, tapi, inyo lah manarimo pulo, Baliau nan ma-utuih Ambo.” 38Sudah tu, Yahya bakato kabake Isa Almasih, ”Ngku Guru, kami ado manam-pak urang, inyo ma-usie setan ateh namo Angku. Dek karano inyo indak tamasuak kuleka kito, mako, kami tagah inyo.” 39Tapi, Isa Almasih bakato, ”Jan dita-gah pulo inyo lai, dek karano, indak su-rang juwo doh urang, nan ka bisa mam-pabuwek mukjizat ateh namo Ambo, jikok dalam pado itu, inyo sato pulo mamburuak-buruakkan Ambo. 40Dek karano, urang nan indak malawan ki-to, ba-arati inyo bapiyak kabake kito. 41Kana-ilah nan Ambo katokan ko! Ji-kok ado urang nan ma-agiah angkau mi-nun, dek karano angkau pangikuik Rajo Panyalamaik, mako, urang tu lah musti ka manarimo upahnyo.” 42”Siya nan manyabaukkan salah su-rang dari anak-anak ketek ko, sampai indak picayo lai kabake Ambo, mako, labiah elok lai batu panggiliangan, di-kabekkan di mariahnyo, sudah tu inyo di-ambuangkan masuak lauik. 43Jikok tangan angkau nan manyabaukkan ang-kau badoso, mako, kuduanglah tangan angkau tu! Labiah elok lai angkau iduik indak batangan sabalah, asakan layi tatauk mampabuwek nan katuju dek Allah, daripado angkau batubuah lang-kok, dimasuakkan ka narako, nan api-nyo iduik salamo-lamonyo. 44Di sinan-lah api nan indak namuah pudua, sarato ulek nan indak namuah mati.] 45Jikok kaki angkau nan manyabaukkan angkau badoso, mako, kuduanglah kaki ang-kau tu. Labiah elok lai angkau iduik in-dak bakaki sabalah, asakan layi tatauk mampabuwek nan katuju dek Allah, da-ripado angkau batubuah langkok di-am-buangkan masuak narako. 46Di sinan-lah api nan indak namuah pudua, sarato ulek nan indak namuah mati.] 47Jikok mato angkau nan manyabaukkan ang-kau badoso, mako, cukialah incek mato angkau tu! Labiah elok lai angkau bama-to celek masuak Karajaan Allah, daripa-do angkau bamato langkok di-ambuang-kan masuak narako. 48Di sinanlah api nan indak namuah pudua, sarato ulek nan indak namuah mati. 49Satiyok urang ka dibarasiahkan jo api, samo jo bakcando karoban di-sucikan jo garam. 50Garam, jikok inyo layi asin, ado-lah sasuatu nan sangaik paguno, tapi, jikok inyo lah manjadi amba, mungkin-koh inyo di-asinkan baliak? Jadi, iduik angkau tu bakcando garam andaknyo -- mako, iduiklah saiyo sakato.”


text:
Rumah Gadang
Rumah Gadang adolah namo untuak rumah adaik Minangkabau nan banyak dijumpai di propinsi Sumatera Barat, Indonesia. Rumah iko bafungsi sabagai tampek tingga basamo jo tampek diadoannyo upacaro-upacaro adaik di Minangkabau.[1]. Salain di Sumatra Barat, rumah gadang dapek pulo dijumpai di Nagari Sambilan nan ado di Malaysia.
Indak sadoalah darek di Minangkabau buliah didirian rumah adaik iko, hanyo darek-darek nan alah bastatus nagari sajo Rumah Gadang buliah didirian, baitu pulo di rantau.
Daftar isi
Fungsi[suntiang | suntiang sumber]
Rumah Gadang bafungsi sabagai tampek tingga basamo, nan mampunyoi aturan-aturan jo tata krama. Jumlah kamar bagantuang jo jumlah padusi nan tingga di dalamnyo. Satiok padusi dalam kaum nan alah basuami mandapekan ciek kamar. Samantaro itu padusi nan alah gaek jo anak-anak mandapekan kamar di dakek dapua. Sadangkan gadih ramajo mandapekan kamar basamo di ujung Rumah Gadang.
Sadoalah bagian dalam Rumah Gadang marupoan ruangan lapeh kacuali kamar tidua. Bagian dalam tabagi dari lanjar jo ruang nan ditandoi dek tiang-tiang. Tiang nan babanjar dari muko ka lakang manandoi lanjar, sadangkan tiang nan babanjar dari kiri ka kanan manandoi ruang. Biasonyo ado duo atau tigo lanjar di Rumah Gadang, tagantuang jo gadang rumah. Sadangkan jumlah ruangnyo biasonyo ganjia, antaro tigo jo sabaleh.
Rumah Gadang biasonyo dibangun diateh tanah milik kaluargo induak dalam kaum sacaro turun tamurun [2], nan hanyo diwarihan dari padusi ka padusi dalam kaum [3]. Dilaman mukonyo, biasonya ado duo buah Rangkiang, nan digunoan untuak manyimpan padi. Ruang nan ado pado ujuang kanan jo ujuang kiri Rumah Gadang disabuik anjuang, nan bafungsi sabagai tampek pangantin jo tampek peangubekan kapalo adaik. Indak jauah dari tampek Rumah Gadang didirian, biasonyo dibangun ciek buah surau kaum, nan bafungsi sabagai tampek ibadah, tampek pandidiakan jo tempek tingga laki-laki dalam kaum nan alah gadang jo nan alun manikah.
Arsitektur[suntiang | suntiang sumber]
Arsitektur pado Rumah Gadang mampunyoi ciri khas nan babeda jo rumah adaik lain nan ado di Indonesia, tautamo bantuak puncak atoknyo nan runciang manyarupoi tanduak kabau. Dahulunyo atok Rumah Gadang dibuek dari bahan ijuak nan dapek tahan hinggo puluahan taun [3]. Rumah Gadang babantuak ampek pasegi panjang nan tadiri dari bagian muko jo bagian lakang. Bagian muko Rumah Gadang biasonya panuah jo ukiran nan umumnyo bamotif aka, bungo, daun jo bidang geometri [4]. Sadangkan bagian lakangnyo nan di lua dilapihi jo bambu.
Bangunan Rumah Gadang iko dibuek gadang ka ateh, namun indak mudah rabah dek guncangan [4]. Salain itu, satiok elemen dari Rumah Gadang mampunyoi makno tasaurang nan dilatari dek tambo nan ado dalam adaik jo budayo masyarakaik Minangkabau. Pado umumnyo Rumah Gadang mampunyoi ciek tangga nan talatak pado bagian muko. Samantaro itu, dapuanyo dibuek tapisah pado bagian lakang rumah nan didempetan jo dindiang.
Ukiran[suntiang | suntiang sumber]
Pado bagian dindiang Rumah Gadang dibuek dari papan, sadangkan bagian lakangnyo dibuek dari bambu. Papan dindiang dipasang vertikal, samantaro itu sadoalah papan nan manjadi dindiang jo manjadi bingkai diagiah ukiran, sahinggo saluruah dindiang manjadi panuah dek ukiran.
Pado dasanyo ukiran pado Rumah Gadang marupoan ragam hias pangisi bidang dalam bantuak garih malingka atau pasegi. Pado umumnyo, motifnyo adolah tumbuhan marambek, aka nan badaun, babungo jo babuah. Pola aka biasonyo babantuak lingkaan, aka bajajaran, bahimpikan, bajalinan jo sambuang manyambuang. Salain itu, cabang atau rantiang akanyo bakaluak ka lua, ka dalam, ka ateh jo ka bawah.
Rujuakan[suntiang | suntiang sumber]
- ^ Rumah Gadang Sumatera Barat Serba Unik Pado 11 Juli 2011.
- ^ Graves, Elizabeth E., (2007), Asal-usul elite Minangkabau modern: respons terhadap kolonial Belanda abad XIX/XX, Jakarta:Yayasan Obor Indonesia, ISBN 978-979-461-661-1.
- ^ a b Dawson, Barry; Gillow, John (1994), The Traditional Architecture of Indonesia, London: Thames and Hudson, ISBN 0-500-34132-X.


text: 1Samantaro itu, Saulus tatauk juwo mampatakuik-takuik-i, sarato nak mambunuah pangikuik-pangikuik Tuhan Isa Almasih. Inyo payi kabake imam basa, 2sarato mintak surek kuwaso, untuak payi kabake pamimpin-pamimpin rumah ibadaik urang Yahudi di Damsyik, supayo, jikok tibo di sinan tu inyo basuwo jo urang-urang nan ba-iman kabake Isa Almasih, mako, inyo dapek manangkok urang-urang tu, untuak ka dibawok ka Yerusalem. 3Samantaro inyo sadang manuju ka Damsyik, kutiko lah dakek jo kota tu, indak disangko-sangko ado cahayo dari langik nan mamanca di sakuliliang Saulus. 4Inyo jatuah ka tanah, sudah tu, mandanga suatu suwaro nan bakato kabake inyo, ”Oih Saulus, Saulus! Baa mangko angkau ma-aniayo Ambo?” 5Saulus batanyo, ”Siyakoh Angkau, Tuhan?” Suwaro tu manjawauk ’Ambo-lah Isa Almasih, nan angkau aniayo tu. 6Tapi, nan kiniko tagaklah, sarato masuaklah ka kota. Tibo di sinan tu, ka di-agiah tawu kabake angkau, apo nan musti angkau pabuwek.” 7Urang nan samo-samo jo Saulus tu bi takajuik, sainggo indak talok lai mangecek; dek karano, inyo tu layi bi mandanga pulo suwaro tu, tapi, inyo indak manampak doh urang nan punyo suwaro. 8Mako, Saulus tagak, inyo cubo manyalangkan matonyo, tapi matonyo indak dapek lai untuak maliyek. Mako, tapasolah urang nan samo-samo jo inyo mamacikkan tangan Saulus, sambia mambimbiang inyo masuak ka Damsyik. 9Salamo tigo ari, matonyo indak dapek maliyek, salamo itu pulo, inyo indak saketek juwo doh makan, atau pun minun. 10Di Damsyik, ado surang pangikuik Tuhan Isa Almasih, nan banamo Ananias. Dalam suatu pangliyatan, Tuhan mangecek kabake inyo. Tuhan bakato, ”Oih Ananias!” Ananias manjawauk, ”Iyo, ambo Tuhan.” 11Tuhan bakato, ”Capeklah ba-rangkek kiniko juwo. Payilah ka rumah Yudas di Jalan Luruih. Tibo di sinan, tanyokanlah urang nan banamo Saulus, nan barasa dari kota Tarsus. Urang tu sadang badowa, 12sarato dalam suatu pangliyatan, inyo manampak surang laki-laki, nan banamo Ananias, tibo kabake inyo sambia malatakkan tangan ka inyo, supayo matonyo dapek maliyek baliak.” 13Ananias manjawauk, ”Tuhan, lah banyak ambo mandanga kaba, nan mancuritokan tantang urang tu, nan tarutamu bana tantang karajonyo nan ma-aniayo, sarato jo ma-ajauk umaik Angkau di Yerusalem. 14Kiniko inyo lah tibo pulo di siko, inyo lah mandapek ijin dari imam-imam kapalo, untuak ka manangkok kasadonyo urang nan ba-iman kabake Angkau.” 15Tapi, Tuhan bakato kabake Ananias, ”Payi sajolah! Dek karano, Ambo lah mamiliah inyo, untuak ka malayani Ambo, supayo inyo mambaritokan tantang diri Ambo, kabake banso-banso lain nan indak ba-ugamo Yahudi, sarato kabake rajo-rajo, sarato kabake umaik Israel. 16Ambo sandiri ka ma-agiah tawu kabake inyo, tantang sagalo kasansaroan nan musti inyo tangguangkan, dek karano di Ambo.” 17Mako, Ananias payi ka rumah tu, sarato malatakkan tangannyo kabake Saulus. Ananias bakato, ”Oih Saulus sudaro ambo, Tuhan Isa Almasih nan angkau liyek di tangah jalan, kutiko angkau sadang manuju ka siko, Baliau-lah nan manyuruah ambo ka mari, supayo mato angkau bisa maliyek baliak, sarato dikuwasoi dek Roh Allah.” 18Sakutiko tu juwo, ado sasuatu nan bakcando sisiak ikan, nan jatuah dari mato Saulus, sudah tu, matonyo lah bisa maliyek baliak. Mako, inyo tagak, sudah tu inyo dipamandikan. 19Sasudah makan, mako, timbualah kudaraiknyo baliak. Saulus di Damsyik salamo babarapo ari, samo-samo jo pangikuik-pangikuik Isa Almasih. 20Inyo lansuang payi ka rumah-rumah ibadaik, sarato muloi mambaritokan, baraso Isa Almasih tu adolah Anak Allah. 21Kasadonyo urang bi tacangang mandanga tantang Saulus. Urang tu bi bakato, ”Indakkoh inyo nan lah bi mambunuahi kasadonyo urang nan picayo kabake Isa Almasih di Yerusalem? Mukasuik inyo datang ka siko, untuak ka manangkok, sarato ka mambawok pangikuik Isa Almasih kabake imam-imam kapalo!” 22Tapi, Saulus batambah kuwaik pangaruahnyo. Kasadonyo bukti nan inyo kamukokan tantang Isa Almasih, sabana mayakinkan, baraso Isa Almasih itulah Rajo Panyalamaik, sainggo urang-urang Yahudi nan di Damsyik tu, indak dapek lai mambantah. 23Babarapo ari kamudian, urang-urang Yahudi bi mambicarokan suatu rancana, untuak ka mambunuah Saulus. 24Tapi, rancana inyo tu katawuan dek Saulus. Siang malam inyo tu bi manantikan di pintu kaporo kota, untuak ka mambunuah Saulus. 25Tapi, pado suatu malam, pangikuik-pangikuik Saulus ma-imbau inyo, sudah tu, Saulus diturunkan jo sabuwah karanjang ka subaliak tembok dindiang kota. 26Saulus payi ka Yerusalem, tibo di sinan tu, inyo ba-usawo nak bagabuang jo pangikuik-pangikuik Isa Almasih nan lain. Tapi, urang-urang tu bi takuik kabake inyo, dek karano urang-urang tu indak picayo, baraso inyo lah sabana-bana manjadi pangikuik Isa Almasih. 27Kamudian, Barnabas datang kabake Saulus, sudah tu mambawoknyo kabake rasul-rasul. Barnabas mancuritokan kabake rasul-rasul tu, tantang baa caro Saulus manampak Tuhan di tangah jalan, sarato baa caro Tuhan mangecek kabake inyo. Barnabas mancuritokan pulo, tantang baa bana baraninyo Saulus ma-aja di Damsyik, jo namo Isa Almasih. 28Mako, Saulus tingga samo-samo jo rasul-rasul tu, sarato indak takuik-takuik bakatubah dalam namo Tuhan, di kaciyek-annyo kota Yerusalem. 29Inyo mangecek, sarato badebaik pulo jo urang-urang Yahudi nan babahaso Yunani, tapi, urang-urang tu ba-usawo nak ka mambunuah inyo. 30Kutiko urang-urang ba-iman nan lainnyo tawu, tantang kajadian tu, mako, inyo tu mambawok Saulus ka Kaisarea, kamudian, inyo suruah taruih ka Tarsus. 31Mako, kasadonyo jamaat di Yudea, di Galilea, sarato jo di Samaria, manjadi bi tanang santoso. Ditolong dek Roh Allah, disaratoi raso takuik kabake Tuhan, mako, jamaat-jamaat tu batambah kuwaik, sarato batambah banyak. 32Petrus payi kian kumari ma-ngunjuangi jamaat-jamaat. Pado suatu ari inyo mangunjuangi umaik Tuhan nan tingga di Lida. 33Tibo di sinan tu, inyo basuwo jo surang laki-laki, nan banamo Eneas, nan lah lumpuah, sarato indak jago-jago lai dari tampaik tiduanyo, lah salapan tawun lamonyo. 34Petrus bakato kabake Eneas, ”Oih Eneas, Isa Almasih mancegakkan angkau. Jagolah, kamehilah tampaik lalok angkau.” Sakutiko itu juwo, Eneas lansuang tagak. 35Kasadonyo panduduak di Lida, sarato jo di Saron, bi maliyek Eneas nan lah cegak, mako, inyo tu kasadonyo bi picayo kabake Tuhan 36Di Yope ado pulo surang padusi nan banamo Tabita. Inyo adolah surang urang nan picayo kabake Isa Almasih. (Namonyo dalam bahaso Yunani iyolah Dorkas, nan aratinyo adolah ruso.) Inyo taruih mampabuwek karajo-karajo nan baiak, sarato suko manolong urang-urang nan bansaik. 37Pado wakatu itu inyo sakik, sudah tu maningga. Sasudah mayiknyo dimandikan, mayiknyo tu dilatakkan di biliak nan di ateh. 38Nagari Yope tu indak bara jauah doh dari Lida. Jadi, di kutiko pangikuik-pangikuik Isa Almasih nan di Yope mandanga kaba, baraso Petrus ado di Lida, mako, inyo tu bi ma-utuih urang duwo urang, untuak payi kabake Petrus, jo pasan nan bakcando iko, ”Capek-capeklah datang kamari.” 39Petrus bagageh tagak, mako, inyo payi manuruikkan urang nan manjapuiknyo. Satibo inyo di Yope, inyo dibawok ka biliak nan di ateh. Kasadonyo urang-urang marando nan ado di sinan tu, bi ma-uruangi Petrus sambia manangih, sarato mampaliyekkan kabake inyo, baju-baju, sarato jo jubah-jubah nan dijayik dek Dorkas, untuak urang-urang tu samaso inyo iduik. 40Petrus manyuruah kasadonyo urang tu bi kaluwa, sudah tu, inyo basilutuik sarato jo badowa. Sasudah itu inyo ma-adok ka mayik tu, sarato jo bakato, ”Oih Tabita, jagolah!” Mako, Tabita manyalangkan matonyo, nan kutiko inyo manampak Petrus, inyo duduak. 41Sudah tu, Petrus mamacikkan tangan Tabita, sambia manolong inyo tagak. Kamudian, Petrus ma-imbaui urang-urang ba-iman nan ado di sinan tu, sarato jo urang-urang marando tu, sudah tu, manyarahkan Tabita nan lah iduik baliak tu, kabake urang-urang tu. 42Mako pacahlah kaba tantang kajadian tu di kaciyek-annyo nagari Yope, sainggo sambuah urang nan bi picayo kabake Isa Almasih, sabagai Rajo Panyalamaik inyo tu. 43Petrus, di sinan tu juwo lai babarapo ari lai, di rumah urang tukang panyamak kulik nan banamo Simon. RIWAYAIK RASUL-RASUL


text: 1Pado suatu ari, Isa Almasih sa-dang ma-aja, sarato mamba-ritokan tantang Injil nan dari Allah, kabake urang-urang nan di dalam Baithullah. Imam-imam kapalo, gu-ru-guru ugamo, samo-samo jo pamim-pin-pamimpin Yahudi bi datang, 2sa-rato bi bakato kabake Isa Almasih, ”Cubolah agiah tawu kabake kami, jo kuwaso apokoh Angkau mampabuwek sagalo sasuatunyo ko? Siya nan mam-barikan kuwaso tu kabake Angkau?” 3Isa Almasih manjawauk, ”Ambo iyo nak batanyo pulo kabake angku-ang-ku. Cubo pulolah agiah tawu kabake Ambo, 4jo kuwaso dari siya tu, Yahya mampamandikan urang? Jo kuwaso dari Allah, atau dari manusia?” 5Mako, urang-urang tu bi barun-diang, ”Jikok kito katokan, ’Jo kuwa-so dari Allah,' mako, Inyo ka bakato kabake kito, ’Jikok baitu, baa mangko angku-angku indak bi picayo kabake inyo?' 6Tapi, jikok kito katokan, ’Jo ku-waso dari manusia,' mako, kasadonyo urang ka bi mamungkangi kito jo batu, dek karano, inyo tu bi picayo, baraso Yahya adolah surang nabi.” 7Akienyo urang-urang tu bi manjawauk, ”Indak tantu doh dek kami.” 8Mako, Isa Almasih bakato kabake inyo tu, ”Jikok baitu, Ambo indak ka mangatokan pulo doh kabake angku-angku, jo kuwaso siya Ambo mampa-buwek sagalo sasuatunyo ko.” 9Isa Almasih mancuritokan kabake urang-urang tu, parumpamoan nan bakcando iko, ”Adolah surang urang nan mananami satumpak parak ang-gur. Inyo mampasewokan parak tu kabake babarapo urang pakarajo, su-dah tu, inyo barangkek ka nagari lain, sarato lamo inyo manatauk di sinan tu. 10Kutiko lah tibo masonyo untuak ka ma-ambiak buwah anggur, mako, nan punyo parak tu, manyuruah pi-suruahnyo payi kabake urang-urang nan bakarajo tu, untuak mamintak nan bagian inyo. Tapi, urang-urang nan bakarajo tu manangani pisuruah tu, sudah tu, manyuruah inyo baba-liak pulang, indak mambawok sabu-wah alah juwo. 11Sasudah tu, nan pu-nyo parak tu manyuruah pulo surang lai pisuruahnyo nan lain; tapi, pisu-ruah tu ditangani pulo, sarato di-ino dek urang-urang nan bakarajo tu, su-dah tu, disuruah babaliak pulang, in-dak mambawok sabuwah alah juwo. 12Kamudian, nan punyo parak tu, manyuruah pisuruahnyo nan katigo. Tapi, pisuruah tu ditangani pulo dek urang-urang nan bakarajo tu, sara-to dicampakkannyo ka luwa dari pa-rak tu. 13Akienyo nan punyo parak tu bakato, ’Apo lai nan musti ambo pabuwek? Ambo ka manyuruah anak ambo sandiri, nan ambo kasiahi. Lah musti inyo ka di-aromaik-i dek urang-urang nan bakarajo tu!' 14Tapi, di ku-tiko urang-urang nan bakarajo di pa-rak tu, maliyek anak nan punyo parak tibo, mako, inyo tu bi bakato sasamo inyo, ’Iko suwarihnyo bana ko mah nan tibo. Molah kito bunuah paja ko, supayo kito mandapek arato pusako-nyo.’ 15Mako, urang-urang tu manja-ranjangkan anak nan punyo parak tu ka luwa, sudah tu inyo bunuah.” Kamudian, Isa Almasih batanyo, ”Jikok nan punyo parak tu lah baba-liak, apo nan ka inyo pabuwek tara-dok urang-urang pakarajo tu? 16Lah musti inyo ka datang, sarato ka mam-bunuah urang-urang pakarajo tu, su-dah tu manyarahkan parak tu kabake urang-urang pakarajo nan lain.” Dek mandanga nan baitu, mako, bi bakatolah urang-urang tu kabake Isa Almasih, ”Dijauahkan Allah nan bak-cando itu!” 17Isa Almasih mancaliak kabake urang-urang tu, sarato bakato, ”Jikok baitu, apo aratinyo ayaik Alkitauk nan tatulih bakcando iko? ’Batu nan indak tapakai dek urang tukang, lah manjadi batu nan tarutamu.’ 18Kasadonyo urang nan jatuah ka ateh batu tu, ka ramuak; baitu pulo, satiyok urang nan di-ampok dek batu tu, ka lumek manjadi abu.” 19Guru-guru ugamo Yahudi, sarato jo imam-imam kapalo tu bi tawu, ba-raso parumpamoan tu ditujukan dek Isa Almasih kabake inyo tu. Dek ka-rano itu, inyo tu nak ka manangkok Baliau sakutiko tu juwo, tapi, inyo tu bi takuik kabake urang nan banyak. 20Mako, inyo tu bi ba-usawo mancari wakatu nan tapek. Inyo tu mambari urang pitih, untuak manjadi icak-icak bakcando urang nan luruih, sarato ma-nyuruah urang-urang tu untuak man-jarek Isa Almasih, jo sagalo macam tanyo nan mambalik, supayo inyo tu dapek caro, untuak ka manyarahkan Isa Almasih kabake panguwaso, atau gubenur. 21Mako, urang-urang nan lah di-agiah pitih tu, bi bakato kabake Isa Almasih, ”Ngku Guru, kami tawu, ba-raso kasadonyo nan Angku katokan, sarato jo nan Angku ajakan tu batua. Kami tawu pulo, baraso Angku ma-aja jo sacaro taruih tarang, tantang apo nan kahandak Allah taradok manu-sia, dek karano, Angku indak pa-am-biak muko. 22Dek karano itu, cubolah Angku katokan kabake kami, manu-ruik paratuaran ugamo kito, layi bu-liahkoh kito mambayie pajak kabake Kaisar, atau indak?” 23Tapi, Isa Almasih tawu, tanyo nan manjarek dari urang-urang tu. Dek ka-rano itu, Baliau bakato, 24”Cubolah paliyekkan kabake Ambo, pitih perak tu agak ciyek. Gambar siya ko, sarato namo siya ko, nan ado di pitih ko?” Urang-urang tu bi manjawauk, ”Gam-bar Kaisar, sarato jo namo Kaisar!” 25”Jikok baitu, ” kecek Isa Almasih kabake urang-urang tu, ”Barikanlah kabake Kaisar, apo nan manjadi mi-liak Kaisar, baitu pulo, barikanlah ka-bake Allah, apo nan manjadi miliak Allah.” 26Tanyato di adok-an urang nan ba-nyak tu, indak ciyek juwo doh inyo tu manamukan kasalahan Isa Almasih. Urang-urang tu bi anok sajo, sarato bi tacangang, dek mandangakan ja-waukban dari Baliau tu. 27Babarapo urang dari golongan urang Saduki, bi tibo kabake Isa Al-masih. ( Inyo tu adolah golongan urang nan bi bapandapek, baraso urang-urang nan mati, indak ka di-iduikkan doh baliak.) Inyo tu bi batanyo kaba-ke Isa Almasih, 28”Angku Guru, Musa manulihkan paratuaran nan bakcan-do iko untuak kito: Jikok ado surang urang laki-laki nan mati, sarato indak mampunyoi anak, mako, dunsanak-nyo nan laki-laki, musti mampabini jandonyo tu, supayo untuak manyam-buang katurunan dari urang nan ma-ti tu. 29Dulu ado tajadi nan bakcando iko, ado tujuah urang laki-laki nan ba-dunsanak. Nan paliang tuwo babini, sudah tu inyo mati, indak maningga-kan anak. 30Kamudian, dunsanaknyo nan kaduwo, mampabini jandonyo tu, tapi, dunsanaknyo tu mati pulo, in-dak maninggakan anak. 31Kajadian nan bakcando itu, tajadi pulo jo dun-sanaknyo nan katigo, sampai jo dun-sanaknyo nan katujuah. 32Akienyo, padusi tu pun mati pulo. 33Isuak, di kutiko urang-urang nan mati di-iduik-kan baliak, jadi bini siyakoh urang pa-dusi tu? Dek karano, lah katujuah-tu-juahnyo laki-laki nan badunsanak tu, lah samo-samo mampabini inyo.” 34Isa Almasih manjawauk, ”Urang-urang nan iduik kiniko, inyo bi baru-mah tanggo, 35tapi, urang-urang nan patuik di-iduikkan baliak sasudah ma-ti, sarato nan iduik di jaman nan ka tibo, inyo tu indak ka bi barumah tanggo doh. 36Ka-adaan inyo tu ka bi bakcando ma-lekaik, sarato indak ka mati-mati lai sampai salamo-lamonyo. Inyo tu adolah anak-anak Allah, dek karano inyo tu lah di-iduikkan baliak dari kamatian. 37Mu-sa sandiri lah manyatokan jo sacaro nan jaleh, baraso satiyok urang nan mati ka di-iduikkan baliak. Nan lah inyo tulih-kan di Alkitauk, tantang samak baluka nan manyalo tu, inyo mangatokan bara-so, Tuhan tu adolah sabagai ’Allah Ibra-him, Allah Ishak sarato jo Allah Yakub'. 38Nan Allah tu, indak Allah urang mati doh! Tapi, Baliau tu adolah Allah urang-urang nan iduik! Dek karano di Allah, ka-sadonyo urang iduik.” 39Babarapo urang guru ugamo Ya-hudi, bi bakato, ”Jawaukban Angku Guru tu, tapek sangaik.” 40Dek kara-no itu, urang-urang tu indak bi bara-ni lai untuak mananyokan sagalo sa-suatu kabake Isa Almasih. 41Isa Almasih batanyo kabake urang-urang tu, ”Baa pulo tu, kok urang bi mangatokan, baraso Rajo Panyalamaik tu adolah katurunan Daud? 42Pado-hal Daud sandiri mangatokan di ki-tauk Zabur, ’Tuhan bakato kabake Tuhan ambo: Duduaklah di sabalah suwok-Den, 43sampai Den pabuwek musuah-musuah Angkau, bi tunduak kabake Angkau.’ 44Jadi, jikok Daud sandiri manga-tokan, baraso Rajo Panyalamaik tu adolah ’Tuhan’, dima pulo tu ka mung-kin Inyo katurunan Daud?” 45Samantaro urang bi mandangakan Isa Almasih mangecek, Baliau baka-to kabake pangikuik-pangikuik-Nyo, 46”Ingek-ingeklah taradok guru-guru ugamo Yahudi. Inyo tu bi suko baja-lan-jalan, jo mamakai jubah nan ma-rewok tanah, sarato suko di-aromaik-i urang di tangah pasa. Inyo tu bi su-ko duduak di tampaik nan ta-aromaik di dalam rumah ibadaik, baitu pulo di tampaik-tampaik urang baralek. 47Inyo tu bi mangicuahi urang-urang marando, sarato ma-ambiak-i rumah-nyo. Sudah tu, untuak panyawok-i ka-rajo buruaknyo tu, inyo bae badowa sapanjang tali baruak! Isuak, barek ukunan nan ka inyo tarimo!”